Kutama-ontsnapping: Laaste voortvlugtige weer aangekeerArgieffoto Die sewende voortvlugtige wat uit Kutama Sinthumule-tronk buite Louis Trichardt ontsnap het, is Vrydagoggend weer aangekeer. Kol. Moatshe Ngoepe, woordvoerder van die polisie, het gesê Rphaelj Nyota (30) van Harare in Zimbabwe is in Gauteng naby die Ivory Park-taxistaanplek aangekeer. Nyota is die laaste van die groep gevangenes wat die aand van 27 Oktober 2017 uit die tronk ontsnap het. “Al sewe voortvlugtiges is weer aangekeer. Nyota is in aanhouding ná hy skuldig bevind is op aanklag van moord en roof met verswarende omstandighede,” het Ngoepe verduidelik. Die ander ses persone wat ontsnap en later aangekeer is, is: * Chris Faku (37) * Jabulani Isaac Mahlangu (32) van Pretoria * Ntshengedzeni Manukha (26) van Thohoyandou * Ntshavheni Thomas Munyai (30) van Riverside * Justice Makamo (28) van Zimbabwe * Phathutshedzo Namadodzi (34) van Dididi buite Thohoyandou Maroela Media het vroeër berig tronkbewaarders by die tronk het glo in Oktober 2017 begin staak en die gevangenes het munt geslaan uit die situasie. “Hulle het op ŉ verwoestingstog gegaan, voorwerpe aan die brand gesteek en skade aan die eiendom aangerig. Tydens die chaos het sewe gevangenes ontsnap,” het brig. Motlafela Mojapelo, polisiewoordvoerder, in daardie stadium gesê. “Nyota sal binnekort in die Makhado-landdroshof verskyn op aanklag van ontsnapping uit aanhouding,” het Ngoepe bygevoeg.